‏יום רביעי כ"ו בחשוון התשע"ה  
19 בנובמבר 2014

**כיצד מרקדין לפני הכלה?  
  
מסכת כתובות, פרק האישה שהתארמלה  
 עמודים 15-16:**​

מסכת כתובות עוסקת בדיני הכתובה (שטר התחייבות של הבעל לאשתו) ושייכת לסדר נשים.  
תנו רבנן (פתיחה לברייתא) כיצד מרקדין לפני הכלה? (מה אומרים לה כשרוקדים לפניה?) בכך נחלקו בית שמאי ובית הלל.  
בית שמאי אומרים: "כלה כמות שהיא", כלומר משבחים אותה על דברים יפים וטובים שיש בה. לפי פירוש ראשון בתוספות, אם היא בעלת מום, ישתקו ולא ישבחוה כלל.  
בית הלל אומרים שלכל הכלות באשר הן אומרים "כלה נאה וחסודה".  
אמרו להם בית שמאי לבית הלל: אם הייתה הכלה חיגרת (צולעת) או סומא (עיוורת), האם אפשר לומר לה שהיא נאה וחסודה? והרי התורה אמרה "מדבר שקר תרחק".  
ענו להם בית הלל לבית שמאי אמנם יש מצב שאמירת "כלה נאה וחסודה" זה שקר אבל יש ערך חשוב יותר מאמירת האמת וזה הימנעות מגרימת צער לזולת ושמירה על כבודו, ולכן צריך לשיר לכל כלה "כלה נאה וחסודה", אפילו אם היא מכוערת.  
אין טעם לצער את החתן והכלה ביום חתונתם, הרי כבר החליטו להתחתן, כמו שאין טעם לומר לאדם שקנה מקר רע ואינו יכול להחליפו, שעשה שטות, ושואלים בית הלל את בית שמאי שאלה רטורית: האם צריך לשבח או לגנות את הקונה על בחירתו? ברור שצריך לשבח.  
ההלכה נפסקה כבית הלל ומכאן הסיקו חכמים: "לעולם תהא דעתו של אדם מעורבת עם הבריות"- לומר לכל אדם מה שמתאים לו לשמוע ולא לצער אותו.  
כאשר בא רב דימי מארץ ישראל לבבל אמר: כך שרים לפני כלה במערבה (כינוי לארץ ישראל, כי היא ממערב לבבל): לא כחל (צללית בעין) ולא שרק (סומק) ולא פרכוס (קליעת צמה) ויעלת חן – הכלה לא צריכה שום אמצעי מלאכותי כי יש לה יופי טבעי כמו יעל חיננית. דברי רב דימי מוכיחים שנהגו בארץ ישראל כבית הלל ולכן שרו לכל הכלות אותו שיר המשבח את יופיין הטבעי.  
כאשר סמכו החכמים את רבי זירא (העניקו לו סמיכה להיות מורה הוראה) שרו לו כך: "לא כחל לא שרק ולא פרכוס ויעלת חן". כוונתם הייתה שרבי זירא הוא גדול בתורה ובעל מידות טובות ואינו זקוק לאמצעים מלאכותיים כמו תואר או לבוש רבני כדי שיזכה לכבוד של רבי.

**שאלות**

1. הוכח שמחלוקת בית הלל ובית שמאי אינה עוסקת במי שבא לשאול את חברו מה דעתו על נערה שהוא הכיר ורוצה לשאת אותה לאישה.
2. האם נפסקה ההלכה כבית הלל או כבית שמאי? הוכח.
3. מה התכוונו חכמים כששרו לרבי זירא שיר של כלות?
4. באיזה מסכת ומה שם הפרק שבהם מופיעה הסוגיה?

**תודה למאי ורט וגל יוסף (תשע"ה)**